
PËR STATUSIN E TRASHËGIMTARËVE TË ISH-FAMILJES MBRETËRORE

Në mbështetje të neneve 78, 81 pika 1 dhe 83 pika 1 të Kushtetutës, me propozimin  e një grupi deputetësh,

K U V E N D I
I REPUBLIKËS SË SHQIPËRISË

V E N D O S I:

Neni 1

Në këtë ligj, me ish-Familje Mbretërore kuptohet familja e trashëgimtarëve të ish-Mbretit Zog I dhe ish-Mbretëreshës Geraldinë, duke përfshirë edhe pasardhësit e tyre.

Neni 2

Trashëgimtarët e ish-Familjes Mbretërore kanë të drejtë të disponojnë dhe të përdorin pronat e tyre, sipas ligjit “Për kthimin dhe kompensimin e pronave ish-pronarëve”, si dhe të ligjeve të tjera në fuqi.

Neni 3

Trashëgimtarët e familjes së ish-Mbretit Zog I kanë të drejtë të mbajnë koleksione të ndryshme, të konsideruara pronë private, pasi ato të jenë regjistruar më parë në organet shtetërore përkatëse, në përputhje me rregullat ligjore në fuqi.
Neni 4

Statusi dhe trajtimi protokollar i trashëgimtarëve të ish-Familjes Mbretërore përcaktohet me vendim të Këshillit të Ministrave, sipas legjislacionit në fuqi.

Neni 5

Ngarkohet Këshilli i Ministrave që të nxjerrë aktet nënligjore në zbatim të neneve 1, 3 dhe 4 të këtij ligji.

Neni 6
Ky ligj hyn në fuqi 15 ditë pas botimit në Fletoren Zyrtare.

Shpallur me dekret nr.3829, datë 2.6.2003 të Presidentit të Republikës së Shqipërisë, 
Alfred Moisiu


